RaptorDB - the Document Store - CodeProject 11,047,590 members (70,425 online)
Last Visit: 31-Dec-99 19:00 Last Update: 27-Nov-14 3:51Refresh« Prev12345678910 Next » Indringerkewer nou ook in Somerset-Wes | Netwerk24
Deur Marelize Barnard 10 April 2019 06:19
’n Indringerkewer wat ’n dodelike swam veroorsaak wat reeds bome in groot dele van die land vernietig het, het nou ook na Somerset-Wes versprei.
Die polyphagous-kewer, ook bekend as PSHB-kewers, boor in bome in en laat ’n fungus agter wat die bome só besmet dat dit uitgehaal moet word.
’n Gomagtige afskeiding is een van die tekens dat ’n boom besmet is.Foto: Verskaf
Die Kaapstadse metroraad sê in ’n verklaring die PSHB-besmetting is in Oldenlandstraat in Somerset-Wes opgespoor toe ’n plaaslike tuinwerker opgelet het ’n boom is besig om agteruit te gaan en wys tekens dat dit besmet is.
Monsters is van bome in die straat geneem en nadat omvangryke DNS-toetse gedoen is, is daar verlede week bevestig dit is die PSHB-besmetting en dat enkele bome in die straat besmet is.
Volgens die metroraad is dit uiters belangrik dat die kewers nie versprei wanneer besmette bome uitgehaal word nie. Die bome sal met spesiale maatreëls wat in plek is op die plek opgekap word en versigtig na ’n ander perseel geneem word waar dit eenkant uitgebrand sal word.
Die polyphagous-kewer is so groot soos ’n sesamsaad, oftewel 2 mm lank, en is afkomstig van Suidoos-Asië.
Die kewers is in 2017 vir die eerste keer in Suid-Afrika opgemerk in die KwaZulu-Natal- Botaniese Tuin in Pietermaritzburg.
Die kewers hou ’n groot bedreiging in vir inheemse en uitheemse bome in Suid-Afrika.
Aan die begin kan enkele takke besmet word, maar uiteindelik vrek die hele boom.
Die verpesting versprei wanneer bome wat besmet en besig is om te vrek of reeds gevrek het, geskuif word as dit byvoorbeeld vir brandhout bymekaargemaak word.
Vroulike kewers is die draers van drie spesies fungus. Uitgegroeide vroulike kewers boor in bome in om eiers daar te lê. Die fungus groei dan in die bome en dien as kos vir die kewers se larwes.
Die besmette hout moet verbrand word.
Wanneer ’n boom afgekap is, moet al die afval so gou as moontlik skoongemaak en die omgewing ontsmet word.
Die afval kan in plastieksakke gesit, geseël en in direkte sonlig geplaas word, omdat die hitte help om die kewers en larwes te vernietig.
Meer oor: Somerset-Wes | Kaapstad | Bome